section_heading: Prvi svjetski rat
paragraph_text: U svibnju 1915. premješten je u Vojvodinu gdje postaje zapovjednikom Armijske grupe Tersztyanszky sa zadatkom obrane navedene pokrajine od upada srpske vojske. Idućih mjeseci Tersztyanszky razrađuje operativne planove za napad na Srbiju, te provodi intenzivnu obuku svojih jedinica sa svrhom predstojeće kampanje. Početkom rujna 1915. imenovan je zapovjednikom 3. armije. Međutim, na zapovjedništvu navedene armije ostaje manje od mjesec dana jer je zbog svojeg naglog temperamenta došao u sukob s ugarskim civilnim vlastima oko zapošljavanja civilnih radnika na vojnim objektima. Sukob je eskalirao, te je Tersztyanszky na zahtjev ugarskog ministra predsjednika Istvána Tisze krajem rujna 1915. smijenjen s mjesta zapovjednika 3. armije, te poslan na dopust.